На основу члана 37. Статута Града Ниша (''Службени лист Града Ниша'', број 88/08, 143/2016 и 18/2019) и члана 7. став 2. Одлуке о оснивању Јавне предшколске установе „Пчелица“ Ниш („Службени лист Града Ниша“, број 5/2018– пречишћен текст), Скупштина Града Ниша на седници одржаној \_\_\_\_\_\_\_\_\_\_ 2019. године, донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Измене и допуне Годишњег плана рада Јавне предшколске установе "Пчелица" Ниш за радну 2018/2019 годину број 5543 од 10.7.2019. године, који је донео Управни одбор Установе.

 II Измене и допуне Годишњег плана рада Јавне предшколске установе "Пчелица" Ниш за радну 2018/2019. годину реализоваће се у складу са Финансијским планом ове Установе за 2019. годину у складу са Одлуком о буџету Града Ниша за 2019. годину.

 III Решење доставити Градском већу Града Ниша, Јавној предшколској установи ''Пчелица'' Ниш, Градској управи Града Ниша - Секретаријату за образовање и Секретаријату за финансије.

Број:\_\_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_\_\_\_\_\_

**СКУПШТИНА ГРАДА НИША**

 **Председник**

 **Мр Раде Рајковић**

***О б р а з л о ж е њ е***

 Правни основ за доношење Измена и допуна Годишњег плана рада за радну 2018/2019 годину садржан је у члану 37. тачка 20. Статута Града Ниша, којим је прописано да Скупштина Града Ниша разматра извештај о раду и даје сагласност на програм рада корисника буџета.

Чланом 5. Одлуке о оснивању Јавне предшколске установе ''Пчелица“ Ниш, је прописано да Управни одбор доноси годишњи план рада Установе уз сагласност Скупштине Града Ниша.

Годишњи планови рада за предшколске установе се доносе за школску, а не календарску годину, док се финансијски планови доносе за календарску годину у складу са Одлуком о буџету Града Ниша.

 У складу са Законом о основама система образовања и васпитања Управни одбор Установе донео је Годишњи план рада Јавне предшколске установе "Пчелица" Ниш за радну 2018/2019 годину број 9299 од 22.10.2018. године.

 У току примене Годишњег плана рада Јавне предшколске установе "Пчелица" Ниш за радну 2018/2019 годину појавила се потреба за изменама и допунама овог акта из следећих разлога:

 Одлуком о изменама и допунама одлуке о максималном броју запослених на неодређено време у систему јавног сектора Града Ниша за 2017. годину („Службени лист Града Ниша“ број 106/2017, 18/2018, 65/2018 и 44/2019) повећан је укупан број запослених у Јавној предшколској установи ,,Пчелица“ Ниш на 880 запослених, док је претходном Одлуком за ЈПУ „Пчелица“ био одређен број од 788 запослених на неодређено време.

 Правилником о ближим условима за почетак рада и обављање делатности установа за децу (Сл. гл. РС – Просветни гласник бр. 1 од 11.02.2019. године) је прописан већи број извршилаца за исти број деце и васпитно образовних група, тако да у складу са овим Правилником ЈПУ “Пчелица“ за обављање основне делатности у 217 васпитно образовних група треба да има 796 запослених.

Установа поред основне обавља и проширене делатности у складу са решењем Министарства просвете, науке и технолошког развоја о испуњености прописаних услова за обављање проширене делатности.

Установа је у 2018. години и првом кварталу 2019. године исказала губитак у делу проширених делатности, због чега је неопходно да престане да обавља делатности које нису рентабилне и да смањи број запослених на тим пословима, како би престала да ствара губитке.

 Решењем Градоначелника број 2833/2018-01 од 23.7.2018. године образована је радна група са задатком да предузме радње које воде трајној консолидацији рада Јавне предшколске установе „Пчелица“ Ниш.

 Радна група је сачинила Коначни извештај Радне групе број 7977-24/2018-12 од 31.10.2018. године, који је достављен Градоначелнику Града Ниша, начелнику Градске управе и члановима Радне групе.

 У Коначном извештају су дати анализа и констатација стања са предлогом мера за даље поступање у циљу трајне консолидације рада ЈПУ „Пчелица“.

 Управни одбор ЈПУ „Пчелица је донео одлуку о прихватању Коначног извештаја радне групе, а затим, на седници од 26.11.2018. године донео и Одлуку којом се утврђују као нерантабилни капацитети проширене делатности Установе: пословање 20 малопродајних објекта, послови производње смрзнутог пецива и послови кетеринга.

Због наведеног, Установа је у обавези да усагласи пословање са Одлуком о изменама и допунама одлуке о максималном броју запослених на неодређено време у систему јавног сектора Града Ниша за 2017. годину и нормативима у погледу броја запослених у складу са Правилником о ближим условима за почетак рада и обављање делатности установа за децу. Истовремено, потребно је да се смањи број запослених у проширеним делатностима.

С обзиром на измене у начину остваривања делатности ЈПУ „Пчелица“ Управни одбор Установе је на седници од 10.7.2019. године донео Измене и допуне Годишњег плана рада ЈПУ „Пчелица“ за радну 2018/2019 годину број 5543.

 Имајући у виду да су Измене и допуне Годишњег плана рада сачињене у складу са законом, прописима Града и циљевима оснивања Установе, предлаже се доношење Решења о давању сагласности на Измене и допуне Годишњег плана рада Јавне предшколске установе "Пчелица" Ниш за радну 2018/2019 годину.

**Секретаријат за образовање**

 Овлашћено лице по овлашћењу

 начелника Градске управе

 Бојана Станковић